SYNEX เชื่อปีนี้รายได้โต 10% หลังมองตลาดรวมไอทีปีนี้โตไม่ต่ำกว่า 5%
SYNEX เชื่อปีนี้รายได้โต 10% จากปี 57 ที่มีรายได้รวม 1.90 หมื่นลบ. มองตลาดรวมไอทีปีนี้โตไม่ต่ำกว่า 5%
12 พ.ค. 2558

นางสาวสุธิดา มงคลสุธี ประธานเจ้าหน้าที่บริหาร บริษัท ซินเน็ค (ประเทศไทย) จำกัด (มหาชน) หรือ SYNEX เปิดเผยว่า บริษัทตั้งเป้าหมายรายได้รวมปี 58 เพิ่มขึ้นไม่ต่ำกว่า 10% จากปี 57 ที่มีรายได้รวม 19,092 ล้านบาท โดยคาดว่าตลาดรวมไอทีไทยในปีนี้จะโตไม่ต่ำกว่า 5% จากปีก่อน อีกทั้งบริษัทยังคงใช้กลยุทธ์ในการบริหารต้นทุนทางการเงินให้อยู่ในระดับที่เหมาะสมต่อไป
ขณะที่บริษัทวางกลยุทธ์ในการขยายฐานกลุ่มลูกค้าสินค้าคอนซูเมอร์และคอมเมอร์เชียล คงความต่อเนื่องของการเติบโต และรักษาสัดส่วนสินค้ากลุ่มคอนซูเมอร์ที่มีสัดส่วนการขายอยู่ที่ 70-80% ของยอดขาย การนำสินค้าเทคโนโลยีรุ่นใหม่ๆ ที่ตอบสนองความต้องการของลูกค้าออกวางสู่ตลาดอย่างสม่ำเสมอ
นอกจากนี้ SYNEX ยังได้รับผลด้านบวกจากกรณีที่มีการผลักดันเพิ่มสินค้าตลาดคอมเมอร์เชียลในโครงการต่างๆ ที่ทยอยออกมาอย่างต่อเนื่อง ทั้งจากงบภาครัฐบาลและการลงทุนของภาคเอกชน ในระบบเทคโนโลยีสารสนเทศเพื่อการพัฒนาศักยภาพของประเทศไทยและการแข่งขันเพื่อพัฒนาองค์กรหรือหน่วยงานต่างๆ ให้แข็งแกร่งขึ้น